病寓靈芝寺夜聞講律有作
作者：釋寶曇
朝代：宋

paragraphs: 鐘鼓考擊殷夜床，我方咽藥不下吭。
苦思一語緩吾縛，重遭縛急如縛羊。
平生兩眼大如鏡，白首讀律無精光。
商君入秦禍始大，文武之道幾滅亡。
文人廢經寧廢律，何者百穀無稻粱。
春風二月錦官寺，夢繞十年新學場。
蓮房密室僅千講，傳疏狼籍酬朱黄。
如恒山蛇救首尾，弗學饑鼠吟空牆。
我生不願文字習，亦不願學屠龍方。
半窗睡美君勿聒，自有雲月供平章。